หลังยกเลิก Test &amp; Go ต่างชาติเข้าไทยวันละ 1.5-1.8 หมื่นคน คาดสิ้นพฤษภาคมจะมีนักท่องเที่ยวเข้าไทยเกิน 1 ล้านคน
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่าหลังจากที่ประเทศไทยผ่อนคลายมาตรการเข้าประเทศด้วยการยกเลิก Test &amp; Go เมื่อวันที่ 1 พฤษภาคมที่ผ่านมา พบว่ามีจำนวนนักท่องเที่ยวต่างชาติเดินทางเข้ามาเพิ่มขึ้นตามลำดับ เมื่อเทียบกับช่วงเดือนมีนาคมและเมษายน 2565 หรือเฉลี่ยประมาณ 15,000-18,000 คน/วัน จากการเก็บสถิติตัวเลขในช่วงที่ผ่านมา พบว่า ตั้งแต่วันที่ 1 มกราคม - 22 พฤษภาคม 2565 มีจำนวนผู้เดินทางเข้าราชอาณาจักรไทยจำนวน 1,016,103 ล้านคน ซึ่งคาดว่าในช่วงไตรมาส 2-3 นี้ จะกระตุ้นให้นักท่องเที่ยวต่างชาติที่มีคุณภาพจากทั่วโลกเดินทางเข้าประเทศไทยไม่น้อยกว่า 300,000 คน/เดือน ในขณะที่ไตรมาส 4 จะกระตุ้นให้เกิดการเดินทางไม่น้อยกว่าเดือนละ 1 ล้านคน และคาดการณ์ว่าสิ้นปี 2565 จะมีนักท่องเที่ยวเดินทางเข้าประเทศไทยไม่น้อยกว่า 5 ล้านคนขณะเดียวกัน ผู้ประกอบการที่รองรับเป้าหมายกลุ่มนักท่องเที่ยวต่างชาติ ทยอยกลับมาเปิดให้บริการกันอีกครั้งอย่างคึกคัก ทั้งโรงแรม ร้านอาหาร ห้างสรรพสินค้า รวมถึงเอนเตอร์เทนเมนต์ต่างๆ อย่างไรก็ตาม หากรัฐบาลยกเลิก Thailand Pass ในวันที่ 1 มิถุนายน 2565 ซึ่งจะทำให้การเดินทางเข้าประเทศกลับสู่ภาวะปกติ มั่นใจว่าจะทำให้มีจำนวนนักท่องเที่ยวต่างชาติเดินทางเข้ามาในสัดส่วนที่เพิ่มขึ้นอย่างชัดเจน